彭衙行
作者：杜甫
朝代：唐

paragraphs: 憶昔避賊初，北走經險艱。
夜深彭衙道，月照白水山。
盡室久徒步，逢人多厚顏。
參差谷鳥吟，不見遊子還。
癡女飢齩我，啼畏虎狼聞。
懷中掩其口，反側聲愈嗔。
小兒強解事，故索苦李餐。
一旬半雷雨，泥濘相牽攀。
既無禦雨備，徑滑衣又寒。
有時經契闊，竟日數里間。
野果充餱糧，卑枝成屋椽。
早行石上水，暮宿天邊煙。
少留周家窪，欲出蘆子關。
故人有孫宰，高義薄曾雲。
延客已曛黑，張燈啓重門。
煖湯濯我足，剪紙招我魂。
從此出妻孥，相視涕闌干。
衆雛爛熳睡，喚起霑盤餐。
誓將與夫子，永結爲弟昆。
遂空所坐堂，安居奉我歡。
誰肯艱難際，豁達露心肝。
別來歲月周，胡羯仍搆患。
何當有翅翎，飛去墮爾前。